Folketing
2011-05-19

Rasmus Prehn mangler åbenbart fuldstændig tillid til vores kommunalbestyrelser, med hensyn til at de kan træffe de gode beslutninger ude i kommunerne. Noget som det, der er så oplagt en beslutning, som skal træffes ud fra et lokalkendskab til demografien og til, hvor borgerne bor henne, og hvilke steder i kommunerne der er oplagte at bruge som afstemningssteder, vil man nu beslutte her på Christiansborg, hvor vi fuldstændig mangler det lokalkendskab. Det er ikke hensigtsmæssigt, at den slags beslutninger skal træffes centralt i stedet for decentralt ude i kommunerne, hvor man har den nødvendige indsigt til at træffe bedre beslutninger. Så er det også ekstremt besværligt administrativt. 98 kommuner skal søge en pulje på 5 mio. kr., hvilket jo altså giver 51.000 kr. i gennemsnit til hver kommune. Alene det administrative system, vi skal sætte op, for at vi kan uddele så små beløb, gør, at der er et kæmpestort tab af velstand ved at lave sådan et system. Vi skal afholde os fra at lave alle de her små puljer.